ഗ്യാസ് ക്രിമറ്റോറിയം ഉദ്ഘാടനം 23ന്: കിനാനൂര് കരിന്തളത്ത് ശാന്തി ഗേഹം ഒരുങ്ങി നീലേശ്വരം: സ്വന്തമായി പൊതുശ്മശാനം ഇല്ലാതിരുന്ന കിനാനൂര് കരിന്തളം പഞ്ചായത്തില് 65 ലക്ഷം ചെലവിട്ട് പണിത ഗ്യാസ് ക്രിമറ്റോറിയം ശാന്തിഗേഹം 23ന് രാവിലെ 11.30ന് ഇ. ചന്ദ്രശേഖരന് എം.എല്.എ ഉദ്ഘാടനം ചെയ്യും. ചോയ്യങ്കോട് ചൂരിപ്പാറയില് പ്രകൃതി സൗഹൃദാന്തരീക്ഷത്തില് സൗന്ദര്യവത്കരണത്തോടെയാണ് ക്രിമിറ്റോറിയം നിര്മ്മിച്ചിരിക്കുന്നത്. ജില്ല ശുചിത്വമിഷന്, ജില്ല പഞ്ചായത്ത്, ഗ്രാമ പഞ്ചായത്ത് എന്നിവയുടെ സഹകരണത്തോടെയാണ് ആധുനിക രീതിയിലുള്ള ഗ്യാസ് ക്രിമറ്റോറിയം പണിതിട്ടുള്ളത്. രണ്ടര വര്ഷം മുമ്ബ് തുടങ്ങിയ പ്രവൃത്തി കൊവിഡും ലോക്ക് ഡൗണും മൂലമാണ് നീണ്ടുപോയത്. പുല്മേടുകള്ക്ക് നടുവില് ക്രിമറ്റോറിയത്തിന്റെ നടവഴിയില് ഇരുഭാഗത്തും പുല്മേടുകള് വച്ച് പിടിപ്പിച്ചാണ് സൗന്ദര്യവത്കരിച്ചിരിക്കുന്നത്. ക്രിമറ്റോറിയം ഉദ്ഘാടനം ചെയ്യപ്പെടുന്നതോടെ രണ്ട് ഏക്കറോളം വിസ്തൃതിയുള്ള ക്രിമറ്റോറിയത്തിന്റെ ബാക്കി ഭാഗങ്ങളിലും പുല്മേടുകള് ഒരുക്കും. കുട്ടികളുടെ പാര്ക്കുകളും കളിസ്ഥലവും ഉണ്ടാക്കാനും പഞ്ചായത്തിന് പദ്ധതിയുണ്ട്. ക്രിമറ്റോറിയം നടത്തിപ്പിന് രണ്ട് ജീവനക്കാരെയും നിയമിക്കും. ക്രിമറ്റോറിയം ഉദ്ഘാടനം ചെയ്യപ്പെടുന്നതോടെ മറ്റ് പ്രദേശത്തുള്ളവര്ക്കും ഇവിടെ സംസ്കാരം നടത്താനാകും.